Oficiālais Vēstnesis L 029 , 03/02/2004 Lpp. 0004 - 0005



Komisijas Regula (EK) Nr. 185/2004 (2004. gada 2. februāris), ar kuru groza Regulu (EK) Nr. 94/2002, ar ko paredz sīki izstrādātus noteikumus par to, kā piemērot Padomes Regulu (EK) Nr. 2826/2000 par informācijas un veicināšanas pasākumiem attiecībā uz lauksaimniecības produktiem iekšējā tirgū EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 2000. gada 19. decembra Regulu (EK) Nr. 2826/2000 par informācijas un veicināšanas pasākumiem attiecībā uz lauksaimniecības produktiem iekšējā tirgū [1], un jo īpaši tās 12. pantu, tā kā: (1) Komisijas Regulas (EK) Nr. 94/2002 [2] 3. pants paredz sagatavot tematu un produktu sarakstus, uz kuriem var attiekties veicamie informācijas un/vai veicināšanas pasākumi. (2) Komisijas 1990. gada 26. jūnija Regula (EK) Nr. 1907/1990 par noteiktiem olu tirdzniecības standartiem [3]inter alia nosaka, ka no 2004. gada 1. janvāra pārtikas olas jāmarķē ar kodu, kas norāda ražotāju un ļauj identificēt saimniecības tipu. (3) Ir lietderīgi informēt patērētājus par šiem jaunajiem olu marķēšanas noteikumiem. (4) Tāpēc pārtikas olas jāiekļauj to produktu sarakstā, uz kuriem var attiekties informācijas un/vai veicināšanas pasākumi, kā arī jāizstrādā vispārīgas pamatnostādnes attiecībā uz šajā nozarē veicamajām kampaņām. (5) Ņemot vērā šo pamatnostādņu sagatavošanas termiņu, nebūs iespējams ievērot datumus, kas noteikti to pirmās kārtas programmu nosūtīšanai un apstiprināšanai, ko paredzēts īstenot 2004. gadā attiecībā uz pārtikas olām. Paturot prātā vajadzību informēt patērētājus cik iespējams drīz, jānosaka īpašs pēdējais izpildes termiņš šīs pirmās kārtas nosūtīšanai un apstiprināšanai. (6) Atbilstīgi jāgroza Regula (EK) Nr. 94/2002. (7) Šajā regulā paredzētie pasākumi ir saskaņā ar atzinumu, ko apvienotajā sanāksmē sniegušas pārvaldības komitejas lauksaimniecības produktu veicināšanas jautājumos, IR PIEŅĒMUSI ŠO REGULU. 1. pants Regulu (EK) Nr. 94/2002 ar šo groza šādi. 1. Regulas 5. panta 1. punkta otrajā daļā pievieno šādu tekstu: "Pirmās kārtas programmas, kas attiecas uz pārtikas olām un kas jāiesniedz 2004. gadā, attiecīgās dalībvalstis iesniedz ne vēlāk kā 2004. gada 29. februārī." 2. Regulas 7. pantu groza šādi. a) minētā panta 1. punkta otrajai daļai pievieno šādu tekstu: "Komisijai paziņo par pirmās kārtas programmām, kas attiecas uz pārtikas olām un kas jāiesniedz 2004. gadā, ne vēlāk kā 2004. gada 31. martā." b) minētā panta 3. punkta otrajai daļai pievieno šādu tekstu: "Komisija pieņem lēmumu par pirmās kārtas programmām, kas attiecas uz pārtikas olām, ne vēlāk kā 2004. gada 31. maijā." 3. Regulas I pielikuma b) punktam pievieno šādu ievilkumu: "— pārtikas olas." 4. Šīs regulas pielikuma tekstu pievieno III pielikumam. 2. pants Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2004. gada 2. februārī Komisijas vārdā — Komisijas loceklis Franz Fischler [1] OV L 328, 23.12.2000., 2. lpp. [2] OV L 17, 19.1.2002., 20. lpp. Regulā jaunākie grozījumi izdarīti ar Regulu (EK) Nr. 497/2003 (OV L 74, 20.3.2003., 4. lpp.). [3] OV L 173, 6.7.1990., 5. lpp. Regulā jaunākie grozījumi izdarīti ar Regulu (EK) Nr. 2052/2003 (OV L 305, 22.11.2003., 1. lpp.). -------------------------------------------------- PIELIKUMS "PĀRTIKAS OLAS 1. STĀVOKĻA VISPĀRĒJA ANALĪZE. No 2004. gada 1. janvāra pārtikas olu čaumalas apzīmogo ar kodu, kas identificē ražotāju un sistēmu, kas izmantota dējējvistu audzēšanai. Šo kodu veido numurs, kas norāda lauksaimniecības metodi (0 = bioloģiska, 1 = brīvi turēšanas apstākļi, 2 = kūts, 3 = būris), tās dalībvalsts ISO kods, kur atrodas ražotājuzņēmums, un ražotājuzņēmuma numurs, ko tai piešķīrusi attiecīgā iestāde. 2. MĒRĶI. - Informēt patērētāju par jaunajiem olu marķēšanas standartiem un pilnībā izskaidrot uz čaumalām uzspiestā koda nozīmi. - Ar kodu, kas uzspiests uz čaumalām, sniegt informāciju par olu ražošanas sistēmām. - Sniegt informāciju par esošajām izsekojamības sistēmām. 3. MĒRĶGRUPAS. - Patērētāji un izplatītāji. - Viedokļa noteicēji. 4. GALVENĀS IDEJAS. - Veicināt un izskaidrot jauno kodu, kas uzspiests uz olu čaumalām atbilstīgi Direktīvai 2002/4/EK, un to dažādo kategoriju olu īpašības, uz kurām šis kods attiecas. 5. GALVENIE INFORMĀCIJAS KANĀLI. - Elektroniskie līdzekļi (tīmekļa vietne u.c.). - Iespiedmateriali (brošūras, pavadlapiņas u.c.). - Informācija tirdzniecības vietās. - Reklāma presē un pārtikas žurnālos, sieviešu žurnālos u.c. - Attiecības ar plašsaziņas līdzekļiem. 6. PROGRAMMAS ILGUMS. 12 līdz 24 mēneši. 7. PAREDZAMAIS BUDŽETS. 4 miljoni eiro." --------------------------------------------------